افغانیستان‌دا ۴ ایل اؤنجه تشکیل ائدیله‌ن هاوا سالدیریسیندا ایکی آیاغی و بیر قولونو ایتیره‌ن ۱۱ یاشین‌داکی هاجیره، تورکیه‌دن افقانیستان‌داکی اینسانی بحرانین یونگوللشدیریلمه‌سینه قاتقی سونماق مقصدیله گؤندریله‌ن "یاخشیلیق قاتاری" ایله حیاتیندا ایلک دفعه ویلچره قوووشمانین هیجانینی یاشادی.
"یاخشی‌لیق قاتارلاری" داشیدیغی کؤمکلر سایه‌سین‌ده بو آنا قدر اون مینلرجه مؤحتاج افغانیستانلی عائله‌یه اومود اولدو.
۶.جی "یاخشیلیق قاتاری" ایله اؤلکه‌یه چاتان کؤمکلرین پایلاماسی، تورکیه‌نین کابل ائلچیلیگی حمایه‌سینده، افغانیستان‌داکی تورک قوروملارینین امکداشلیغی ایله داوام ائدیر.
کؤمکلر چرچیوه‌سین‌ده تورک قیزیل آیی کابلده احتیاج صاحبی ۷۵ معلول افغانیستانلییا ویلچر چاتدیردی.
کابلین خیرخانه بؤلگه‌سینده یاشایان ۱۱ یاشین‌داکی قیز اوشاغی هاجیره اوتمانخیل ده کؤمکلر چرچیوه‌سین‌ده، حیاتین‌دا ایلک دفعه ویلچر صاحبی اولانلاردان یالنیز بیری.
هاجیره‌نین حیاتی ۴ ایل اؤنجه، او زامانلار عائله‌جه یاشادیقلاری قوندوز ویلایتینین خان آباد ائلچه‌سینده اولان قبولی کندین‌ده، یاخینلارین‌دان بیرینین طالبان ایله باغلانتی‌سی اولدوغو شبهه‌سیله بیر گئجه ائولرینه تشکیل ائدیله‌ن هاوا سالدیریسیندا آلت اوست اولدو.
سالدیری سببیله هاجیره‌نین ۴ قارداشی و ۲ عمی اوغلوسو حیاتینی ایتیررکه‌ن دکترلار، هاجیره‌نی حیات‌دا توتماق اوچون ۲ آیاغینی دیزدن، سول قولونو دا چیگین‌دن کسمک مجبوریتینده قالدی.
